DECRETO 196/2008, do 28 de agosto, polo que se declara a urxente ocupación, para os efectos de expropiación forzosa, polo Concello de Foz, dos bens e dereitos necesarios para a realización das obras do proxecto de recuperación do bordo litoral da ría do Masma entre o porto de Foz e a ponte da Espiñeira.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/09/2008

O Concello de Foz, en sesión do día 22 de xaneiro de 2007, aprobou o proxecto de recuperación do bordo litoral da ría do Masma entre o porto de Foz e a ponte da Espiñeira e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu á información pública.
Este expediente tivo entrada na Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
O expediente foi tratado na Comisión de Secretarios Xerais previa á súa elevación ao Consello da Xunta de Galicia.
O expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, coas obras pretendidas, se logra a recuperación e a rexeneración ambiental desta zona protexida, garantindo a integridade dos sistemas litorais e a sustentabilidade da ría. Este motivo da urxencia vese incrementado pola existencia de pendentes e noiros nos terreos con risco de accidentes, así como pola necesidade de dotalos axiña de fácil acceso á zona ata agora difícil para equipos de emerxencias, viandantes e demais, e polo perigo de lume na zona.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza e logo de deliberación do Consello da Xunta de Galicia na súa reunión do día vinte e oito de agosto de dous mil oito,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para efectos de expropiación forzosa, polo Concello de Foz, dos bens e dereitos concretados no expediente administrativo instruído para o efecto e necesarios para a execución das obras do proxecto de recuperación do bordo litoral da ría do Masma entre o porto de Foz e a ponte da Espiñeira, debendo, de ser o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, vinte e oito de agosto de dous mil oito.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións
Públicas e Xustiza